Keywords

Summary



Keywords

1. Komisija – Locekļu pienākumi – EKL 213. panta 2. punkts

(EKL 213. panta 2. punkts)

2. Komisija – Locekļu pienākumi – Pārkāpums – Sankcijas

(EKL 213. panta 2. punkts)

3. Komisija – Locekļu pienākumi – Pārkāpums – Procedūra

(EKL 213. panta 2. punkts)

4. Komisija – Locekļu pienākumi – Pārkāpums – Procedūra

(EKL 213. panta 2. punkts)

5. Komisija – Locekļu pienākumi – Pārkāpums – Procedūra

(EKL 213. panta 2. punkts)

6. Komisija – Locekļu pienākumi – Pārkāpums – Procedūra

(EKL 213. panta 2. punkts)

7. Komisija – Locekļu pienākumi – Pārkāpums – Kriminālprocesa ietvaros pārbaudītie fakti

(EKL 213. panta 2. punkts)

Summary

1. EKL 213. panta 2. punkta trešā daļa, kas aizliedz Komisijas locekļiem vienlaicīgi ar to pienākumiem veikt jebkādu citu darbu un noteic, ka viņiem jāievēro Komisijas locekļa amata uzliktie pienākumi, piemin noteiktus pienākumus, kas ir minēti tikai kā piemēri.

Tā kā nekas šajā noteikumā neierobežo “amata uzlikto pienākumu” jēdzienu, tas saprotams plaši. Ņemot vērā nozīmīgo atbildību, kas viņiem uzticēta, ir svarīgi, lai Komisijas locekļi attiecībā uz savu uzvedību ievērotu visstingrākās normas. Tādējādi minētais jēdziens saprotams kā tāds, kas bez minētajā daļā skaidri minētajiem godīguma un apdomīguma pienākumiem ietver visu Komisijas locekļa amata uzlikto pienākumu kopumu, starp kuriem ir arī šī paša panta pirmajā daļā noteiktais pienākums darboties pilnīgi neatkarīgi un Kopienas vispārējās interesēs.

Tādējādi Komisijas locekļiem ir visu laiku jāpanāk Kopienas vispārējo interešu pārsvars ne tikai pār valsts interesēm, bet arī pār personiskajām interesēm.

Kaut arī Komisijas locekļiem tādējādi jāraugās, lai viņu uzvedība būtu nevainojama, no tā tomēr neizriet, ka mazākā atkāpe no šīm normām var tikt sodīta saskaņā ar EKL 213. panta 2. punktu. Ir jāpastāv noteiktas smaguma pakāpes pienākumu neizpildei.

(sal. ar 68.–72. punktu)

2. Saskaņā ar EKL 213. panta 2. punkta trešo daļu Tiesa Komisijas locekļa amata uzlikto pienākumu pārkāpuma gadījumā var piespriest sodu, kas ir atlaišana no amata vai attiecīgās personas tiesību uz pensiju vai citām priekšrocībām atņemšana. Kaut arī atlaišana no amata var tikt piemērota tikai tādas [pienākumu] neizpildes gadījumā, kas izdarīta un turpināta, kamēr attiecīgais Komisijas loceklis vēl ir savā amatā, tiesības uz pensiju vai citām priekšrocībām var tikt atņemtas tad, ja [pienākumu] neizpilde izdarīta vai nu pilnvaru laikā, vai pēc to beigām. Tā kā nav precizēts tiesību uz pensiju vai citām priekšrocībām atņemšanas apjoms, Tiesa atkarībā no pienākumu neizpildes smaguma var nolemt par pilnīgu vai daļēju to atņemšanu.

Tādējādi apstāklis, ka komisāra pilnvaras ir beigušās un ka tādējādi vairs nevar nolemt viņu atlaist no amata, nevar būt šķērslis tam, lai šis komisārs tiktu sodīts par pienākumu neizpildi, kas izdarīta viņa pilnvaru laikā, bet atklāta pēc to beigām.

No tā izriet, ka EKL 213. panta 2. punkts ir pareizs juridisks pamats, lai vērstos Tiesā, lai tā atzītu, ka Komisijas loceklis ir pārkāpis pienākumus, ko viņam uzliek šī norma, un lemtu pilnībā vai daļēji viņam atņemt tiesības uz pensiju vai citas priekšrocības.

(sal. ar 73.–75. punktu)

3. Neskatoties uz to, ka EKL 213. panta 2. punkts nenosaka nekādu konkrētu termiņu tajā paredzētās darbības uzsākšanai, termiņi, kas Komisijai ir doti [šī noteikuma] ietvaros, nav neierobežoti. Nepastāvot noteikumiem par to, iestādei jācenšas nekavēties nenoteiktu laiku ar tās pilnvaru izmantošanu, lai ievērotu tiesiskās drošības pamatprasību un lai nepalielinātu grūtības aizstāvībai atspēkot Komisijas argumentus un tādējādi nepārkāptu tiesības uz aizstāvību.

(sal. ar 90. punktu)

4. Par spīti tam, ka nepastāv sīki noteikumi par EKL 213. panta 2. punktā paredzēto rīcību, ir jāievēro tiesības uz aizstāvību, jo šo tiesību ievērošana jebkurā pret personu vērstā procedūrā, kuras rezultātā var tikt pieņemts tai nelabvēlīgs akts, ir Kopienu tiesību pamatprincips un ir jānodrošina pat tad, ja saistībā ar attiecīgo procedūru nepastāv nekāds tiesiskais regulējums. Šajā sakarā tiesību uz aizstāvību ievērošana prasa, lai personai, pret kuru Komisija ir uzsākusi administratīvu procedūru, šīs procedūras laikā būtu iespēja noderīgi darīt zināmu savu viedokli par apgalvotajiem faktiem un apstākļiem un to nozīmīgumu, kā arī par dokumentiem, uz kuriem Komisija balsta savu apgalvojumu par Kopienu tiesību pārkāpuma pastāvēšanu.

Tādējādi, ja iestāde nosūta attiecīgajam loceklim paziņojumu par iebildumiem, kas ietver visus pārmestos faktus un to juridisko analīzi, piešķir attiecīgajai personai pieeju viņas lietas materiāliem, uzaicina viņu sniegt savus apsvērumus termiņā, kas ir vismaz divi mēneši, un viņu uzklausa, šī iestāde izmanto procedūru, kurā ievērotas tiesības uz aizstāvību.

(sal. ar 103., 104. un 110. punktu)

5. Eiropas Cilvēktiesību konvencijas 7. protokola 2. panta 1. punkts, saskaņā ar kuru ikvienam, kuru tiesa ir atzinusi par vainīgu noziedzīgā nodarījumā, ir tiesības uz vainas pierādījuma vai soda apmēra pārskatīšanu augstākā instancē, nostiprina tiesības, attiecībā uz kurām saskaņā ar minētā protokola 2. panta 2. punktu ir pieļaujami izņēmumi citastarp tad, ja attiecīgo personu pirmajā instancē ir notiesājusi augstākās tiesas instance.

No tā izriet, ka, pat pieņemot, ka šī norma būtu piemērojama procedūrai, kas balstīta uz EKL 213. panta 2. punktu, Tiesas lēmuma pārsūdzības neiespējamība nekādā veidā nav tāda rakstura nepilnība, kas varētu aizskart Komisijas locekļu tiesības uz efektīvu tiesas aizsardzību, un tādējādi neļauj padarīt par spēkā neesošu vēršanos Tiesā.

(sal. ar 112. un 113. punktu)

6. Disciplinārās procedūras attiecībā uz Kopienu ierēdni vai darbinieku un procedūras attiecībā uz Komisijas locekli nav pakļautas tiem pašiem noteikumiem. Pirmās reglamentē Eiropas Kopienu Civildienesta noteikumu normas, bet otrās pakļautas autonomai procedūrai saskaņā ar EKL 213. panta 2. punktu. Tādējādi risinājumi, kas attiecas uz pirmajām, nav katrā ziņā piemērojami otrajām.

(sal. ar 118. punktu)

7. Ciktāl kriminālprocesa laikā izdarītie secinājumi attiecas uz tiem pašiem faktiem kā tie, kas tiek pārbaudīti EKL 213. panta 2. punktā paredzētās procedūras ietvaros, un iekļauti Tiesai iesniegtajos lietas materiālos, Tiesa tos var ņemt vērā, veicot attiecīgajai personai saskaņā ar minēto pantu pārmesto faktu pārbaudi. Tiesu tomēr nesaista kriminālprocesa ietvaros veiktā faktu juridiskā kvalifikācija, un tās kompetencē ir, pilnībā īstenojot tās diskrecionāro varu, pārbaudīt, vai procedūrā, kas balstīta uz EKL 213. panta 2. punktu, pārmestie fakti veido Komisijas locekļa amata uzlikto pienākumu neizpildi.

(sal. ar 120. un 121. punktu)